Universis presentes litteras inspecturis, H., archidiaconus Avalon., salutem in Domino. Noverint universi ad quos presentes littere pervenerint quod Hermina, relicta domini Guidonis de Edua, militis, et Guido, eorumdem filius, in nostra presentia constituti, confessi sunt quod prefatus G., in vita sua, dedit in perpetuam elemosinam domui hospitalariorum de Ponte-Herberti, pro remedio anime sue et anniversario suo ibidem annuatim celebrando, decem solidos Divionenses annui redditus, in crastino Omnium-Sanctorum persolvendos ab hiis qui tercias terre de Domiciaco possidebunt, quousque dicti decem solidi, ad arbitrium discretorum, alibi fuerint assignati. Hanc, autem, donationem dicti H. et G., filii ejus, laudaverunt ac benigne concesserunt. In hujus igitur rei testimonium et notitiam, ad petitionem dictorum H. et G., presentes litteras sigilli nostri munimine fecimus roborari. Actum, anno Domini millesimo duccentesimo (sic) quinquagesimo-primo, mense novembri.